《怡亲王画荷为谭古夔题》
清代·余廷灿

琉璃万顷堆镜湖，红云十丈水面铺。翻影浓绿上衣裾，妙香鼻观生模糊。

贤哉河闲插架书，余事拈笔写芙蕖。君从何处得此本，费我展画典衣沽。

是时蝇虻皆侧翅，清飙瑟瑟含空虚。想当槃礴欲施手，坐对弱水之瀛壶。

乾坤清气入毫楮，玉井移根烂萼趺。如船之藕疑有无，安得片雪沈疴苏。

火急觅句还君图，好景一失追难摹。

作者简介：（1735—1798）湖南长沙人，字卿雯，号存吾。乾隆二十六年进士，官检讨，充《三通》馆纂修，以母老辞官归。家贫，不茍取与。于天文律历句股六书等学，均能贯通，与纪昀、戴震相切磋。有《存吾文集》。